Kasper Sand Kjær (S), 2023-03-14:
Tak for ordet, formand, og tak til udenrigsministeren og til regeringen for redegørelsen om udviklingen i EU-samarbejdet.
Jeg har set meget frem til at diskutere netop den redegørelse og det tema her i dag.
For man må sige, at når vi kigger på det år, der er gået, og den tid, vi står i i Europa, så er der jo virkelig meget at tale om.
Det er vel på mange måder den vigtigste lektie fra det seneste års udvikling, hvor EU jo i det store hele og på mange måder har formået at stå sammen om at løse de grænseoverskridende problemer.
Det har vi gjort i fællesskab, selv om udfordringerne står i kø.
Dansk engagement i EU bidrager med vækst og beskæftigelse i Danmark, for det er også udfordrende at være en lille åben økonomi i en stor og usikker verden.
Det afgørende for os er et EU, der leverer løsninger på tidens store udfordringer.
Derfor er der brug for et stærkt, forpligtende europæisk samarbejde med en klar retning, der sætter mennesker før aktier og klimaet før kapitalen.
Vi har brug for politiske løsninger, der bygger på en sund balance mellem økonomisk ansvarlighed og social retfærdighed.
Det har været stærkt medvirkende til den energikrise, som Europa nu oplever.
Energikrisen skaber rekordhøj inflation og har sendt priserne på himmelflugt.
Energikrisen har forstærket behovet for europæisk uafhængighed på energiområdet og dermed også behovet for en endnu hurtigere grøn omstilling til gavn for klimaet, til gavn for de næste generationer, men også af hensyn til vores fælles sikkerhed.
Danmark spiller en vigtig rolle i Europa som den grønne stemme, der skal vise vejen med ambitiøse mål, men også med konkrete handlinger, der skal bidrage til Europas egen forsyning af grøn energi og bæredygtig omstilling.
Sådan en redegørelse som den, vi behandler her i dag, kan jo af gode grunde ikke komme i dybden med alle aspekter af EU-samarbejdet, måske særlig ikke i en tid, hvor der er så meget på spil på så mange dagsordener, ikke mindst sikkerhedspolitisk.
I Europa har vi jo nok haft en tendens til at forestille os, at resten af verden tænker og gør som os.
Vi troede i for mange år, at handel og vækst pr. automatik ville føre til fredelig sameksistens, frihedsrettigheder, demokrati og en international retstilstand.
Vi tænkte vel, at alle andre måtte kunne se de klare fordele ved vores måde at leve på.
Vi nedrustede, da de andre oprustede, og vi har på en række områder gjort os selv for afhængige af andre.
Nu ser vi, at vi var for naive, og vi står vel på mange måder på tærsklen til en ny tid.
Derfor var det vel også en særlig stolt stund for Danmark, da vi sidste år meldte os helhjertet ind i det europæiske samarbejde om forsvar og sikkerhed med afstemningen om afskaffelsen af forsvarsforbeholdet.
Europa skal stå stærkere selv, og Danmark skal stå sammen med vores europæiske allierede.
Det var samtidig også et meget klart signal fra danskerne om, at Danmark hører til i kernen af EU-samarbejdet, og at tiden kalder på samarbejde om de fælles udfordringer, vi står over for.
EU har jo stået sammen om entydig opbakning til Ukraine
Mange europæiske lande har doneret penge, våben og humanitær bistand til ukrainernes frihedskamp for deres selvstændighed og frihed.
Samtidig har EU gennem ni sanktionspakker indført omfattende sanktioner mod Rusland og russiske magthavere, der skal stække den russiske økonomi, isolere Rusland i verden og forhindre, at europæiske penge går til finansieringen af den russiske krigsmaskine.
Den uhyrlige og ulovlige russiske invasion af et frit og selvstændigt europæisk land skaber jo på mange måder helt nye opgaver for EU.
Heldigvis har svaret indtil videre været europæisk sammenhold, sammenhold om opbakning til Ukraine og fordømmelse af Rusland.